Men nå nekter Arbeiderpartiet for at de har gitt løftet de selv går tilbake på

STØRE-TABBE: Her avslører Helse- og omsorgsdepartementet selv at de ikke vil nå målet om 12.000 plasser i eldreomsorgen innen 2015. Foto: Helge Mikaelsen/Skjermdump

Støre-tabbe avslører rødgrønt eldre-løftebrudd

(VG Nett) Da rådgiverne til Jonas Gahr Støre skulle skryte av mer penger til eldreomsorgen, innrømmet de samtidig at de ikke vil oppnå egne løfter.

Oppdatert 8. oktober 2012

Artikkelen er over syv år gammel

Regjeringen har i flere år gitt et krystallklart løfte for eldreomsorgen:

Innen 2015 skal det bygges 12.000 nye heldøgnsplasser i eldreomsorgen.

Men nå innrømmer Jonas Gahr Støres helsedepartement - ved en tabbe - at de «aldri vil klare å gi tilskudd til 12.000 plasser».

Tabbe avslører løftebrudd

I en pressemelding som ble sendt ut av Helse- og omsorgsdepartementet skriver departementet ved en feil at de ikke vil nå målet:

«Det er veldig viktig å skrive tilsagn om og ikke bare tilskudd. Tilskudd utbetales først når bygget står ferdig. Fra vi gir tilsagn til alle tilskuddene utbetales går det 5 år. Vi vil aldri klare å gi tilskudd til 12.000 plasser, derfor "tilsagn om tilskudd til 12.000 plasser» skrev regjeringen i pressemeldingen.

VG, 3. august 2009.

Nå er hele teksten om løftebruddet fjernet fra pressemeldingen.

- Vi gjorde en feil

Statssekretær Kjell Erik Øie i Helse- og omsorgsdepartementet avviser at de bryter løftene sine.

- Det er helt riktig at vi her gjorde en feil. Det riktige er at vi gir tilsagn når vi mottar søknader og tilskuddet utbetales når nøkkelen til boligene overleveres.

- Men dere lovte jo tilskudd til 12.000 nye plasser. Ikke tilsagn om?

- Nei, dette har vært kommunisert til Stortinget hele veien. Helt siden 2007 har ordningen vært annonsert i statsbudsjettene.

- Det har hele tiden vært snakk om tilsagn om tilskudd, ikke at tilskuddene skal være utbetalt i 2015.

Nekter for løftebrudd

- Forstår du at folk oppfatter dette som et løftebrudd, når plassene ikke står klare før i 2020?

- Nei, vi har ikke snakket om noe annet enn tilsagn om tilskudd.

- Men på Arbeiderpartiets egne nettsider står det at det skal gis tilskudd innen 2015?

- Da skal jeg sørge for at det blir rettet opp.

Helseminister Jonas Gahr Støre avviser blankt at regjeringen bryter løftet.

- Jeg vil fullt avvise at dette er et rødgrønt løftebrudd. Dette budsjettet viser at de rødgrønne holder hva vi har lovet, sier Støre.

Støre: Upresist

Støre hevder i likhet med Øie at regjeringen aldri har lovet at 12.000 nye eller oppussede omsorgsplasser skal stå klare i 2015.

- Vi har sagt at vi skal gi et klarsignal til 12.000 plasser innen 2015.

- Men Ap skriver på eget nettsted og i egen omsorgsplan at det skal være avsluttet i 2015?

- Det kan være at vi har behov for å presisere dette noe. Hvis det er ulikheter her, så er det et ulikt presisjonsnivå som vi skal ettergå.

- Har dere bevisst sagt forskjellige ting?

- Folk kan ha tolket dette ulikt, men vi har ikke gitt noen løfter feil med vilje. Men jeg kan ikke utelukke at det er sagt upresist, sier Støre.

Krystallklart løfte

Under punktet «Øke utbyggingen av sykehjemsplasser og omsorgsboliger innen 2015» skriver partiet i sin eldreomsorgsplan og på egne nettsider:

«Hvis søknadstilgangen tilsier det, vil vi

gi tilskudd til mer enn de 12 000 enheter som er lagt til grunn i dagens tilskuddsordning til heldøgns omsorgsboliger og sykehjem.»

Også i finanstalen til finansminister Sigbjørn Johnsen gjentas løftet om at det skal være bygget 12.000 plasser i løpet av 2015.

- Det skal gis tilskudd til 12.000 sykehjems- og omsorgsplasser i perioden 2008-2015. Satsingen er i god rute, sa Johnsen i mandagens tale i Stortinget.

Varsler lange køer

OPPGITT: Helsepolitisk talsmann Bent Høie i Høyre. Foto: Lise Åserud / NTB scanpix

Høyres helsepolitiske talsmann Bent Høie fnyser av regjeringens løfte.

- Dette er ikke bare ett løftebrudd, men et dobbelt løftebrudd. Det har aldri vært noen tvil om at regjeringen skulle sørge for 12.000 nye plasser i eldreomsorgen innen 2015. Men så gikk de tilbake på det og lovet 12.000 nyoppussede plasser. Og nå får de det heller ikke til innen 2015, sier Høie.

- Men regjeringen sier nå at de aldri har lovet at det skal stå klart i 2015?

- Det er noe de har funnet på i dag. Det har stått 2015 hele veien, sier Høie.

Han mener regjeringens løftebrudd vil få store konsekvenser for eldre over hele landet.

- Dette vil føre til enda lengre sykehjemskøer, særlig når samhandlingsreformen trer i kraft. Da vil pasienter som før lå på sykehus bli overført til kommunene og de eldre må stå lenger i kø, sier Høie.

Publisert: 08.10.12 kl. 13:26 Oppdatert: 08.10.12 kl. 15:03

Les også

Mer om Statsbudsjettet Helse Stoltenberg-regjeringen